Voisiko Tampereelle tulla samanlainen kaupunkipyöräjärjestelmä kuin Helsingissä? – Asia saa toukokuussa alkusysäyksen

Voisiko Tampereelle tulla Helsingin kaltainen kaupunkipyöräjärjestelmä? Kysymys on auki todennäköisesti vielä pitkään ennen ratikan valmistumista. Toukokuussa asialle saadaan kuitenkin alkusysäys, joka mahdollistaisi myös yritysvetoisen järjestelmän. Tällä hetkellä Tampereen kaupunki nimittäin luo ohjeistusta ja sääntöjä siihen, miten yritykset voisivat tuoda kaupunkipyöräjärjestelmiään kaupunkiin. Ohjeistus helpottaisi neuvotteluja, kun kaupunkipyörätoimijoilla on heti tiedossa, mitä kaupunki haluaa ja vaati toimijoilta. Tampereen kaupungin liikenneinsinööri Timo Seimelä kertoo, että Tampere on ollut mukana Liikenneviraston vetämässä selvityksessä, jossa on laadittu asemattomien kaupunkipyörien ohjeistusta kunnille. Toukokuussa vietettävään kaupunkipyöräpäivään mennessä ohjeistus ja säännöt on määrä tuoda julki. –Kaupungin näkökulmasta kysymyksiä aiheuttavat muun muassa pyöräparkkien sijainti ja turvallisuus, pyörien laatu sekä yhtiöiden vastuullisuus esimerkiksi pyörien valmistuksessa, huollossa ja kierrätyksessä, Seimelä sanoo. Lisäksi kaupunkia kiinnostaa pyöristä saatava data, kuten tieto pyörien käyttömääristä ja vilkkaimmista pyöräilyalueista. Sääntöjä ja ohjeistuksia luodaan parhaillaan, yhdyskuntalautakunnan hyväksynnän jälkeen Tampereelle tulevien kaupunkipyörätoimijoiden on sitouduttava niihin. Hervantaan sähköpyöriä? Seimelä kertoo, että viime syksynä noin kymmenkunta kaupunkipyörätoimijaa on ollut yhteydessä kaupunkiin ja osoittanut asiasta kiinnostusta. Yksi kiinnostuneista on Easybike-brändinimellä toimiva yritys, joka on suunnitellut sähköavusteisia vuokrapyörien tuomista Hervantaan. Suunnitelma on yritysvetoinen, eikä asiasta ole vielä tehty päätöstä. Aamulehti tavoitti yrityksen toimitusjohtajan, mutta hän ei halunnut kommentoida sähköpyöräjärjestelmän toimintaa ennen kuin Tampereen kaupungin ohjeistus on saatu tietoon ja selvitetty, onko yrityksen mahdollista toimia Hervannassa kaupungin asettamilla ehdoilla. Hanke on edelleen vasta suunnitteluvaiheessa, mutta esimerkiksi Liikennevirasto uskalsi jo kertoa huhtikuussa ilmestyneessä tiedotteessa, että keväällä 2018 sähköavusteisia pyöriä olisi tulossa Hervantaan. Todellisuudessa hankkeesta on jo tehty selvittelyä Hervannan päässä, mutta jää nähtäväksi, varmistuuko hanke. Vuoden aikana mullistuksia Timo Seimelä kertoo, että pelkästään viime vuoden aikana kaupunkipyöräjärjestelmiin on tullut aivan uudenlaisia mahdollisuuksia tekniikan kehityksen myötä. –Vuoden aikana maailmalle on tullut aiempaa enemmän asemattomia kaupunkipyöräjärjestelmiä, ja kehitys on ollut pelkästään viime vuoden aikana huimaa. Asemattomuus tekee järjestelmästä huomattavasti joustavamman ja edullisemman, Seimelä sanoo. Asemattomuudella tarkoitetaan sitä, että polkupyöriä ei tarvitse palauttaa kaupunkipyöriä varten rakennettuihin kiinteisiin telineisiin, vaan esimerkiksi tietty virtuaalinen pysäköintialue, jonka näkee mobiilisovelluksella, riittää. Näin pysäkkejä voisi myös siirrellä tarpeen vaatiessa. Toinen mahdollisuus on hybridijärjestelmä, jossa pyörän voisi palauttaa telineeseen tai pyörille tarkoitetulle pysäköintialueelle. Lisäksi mobiilisovellusten ja -maksamisen kehitys ovat mahdollistaneet yrityksille uudenlaisia tapoja vuokrata pyöriä lyhyeksi tai pidemmäksi ajaksi. –Jos Tampereelle saadaan laaja kaupunkipyöräverkosto ja kaupunki lähtee hankkeeseen mukaan, tarkoitus olisi, että myös joukkoliikenteen bussikortilla voisi vuokrata pyöriä, Seimelä sanoo. Seimelä toteaa, että asemattomuudesta voi tulla myös haasteita, sillä pyörät voivat kasaantua yhteen pisteeseen aiheuttaen vaaraa muille kulkijoille tai vaikeuttaen muuta pyöräpysäköintiä. –On selvitettävä etukäteen, että järjestelmä toimii ja operaattori on tilanteen tasalla siirtämässä ja huoltamassa pyöriä. Pysäköintialueiden ja pyörien turvallisuus on hyvin tärkeää. Kaupunkipyöräjärjestelmä pormestariohjelmassa Tampereen kaupungin halu osallistua kaupunkipyörähankkeisiin on vielä selvittämättä, mutta ainakin Lauri Lylyn (sd) pormestariohjelmaan on kirjattu, että kaupunkipyörät voisivat toimia jo lähitulevaisuudessa syöttöliikenteenä ratikkareitille. Pyöräilykuntien verkoston toiminnanjohtaja Matti Hirvonen kertoo, että pääosin kaupunkipyöräyritykset havittelevat maailman miljoonakaupunkeihin, mutta Suomessa ja Tampereella on myös hyviä ominaisuuksia. –Suomessa on suhteellisen turvallista ja hyvä infrastruktuuri. Esimerkiksi pyöriin kohdistuva rikollisuus on suhteellisen matalalla tasolla, Hirvonen sanoo. Vaikka Tampereen kaupunkipyöräprojekti olisi täysin yritysvetoinen, Hirvonen painottaa, että myös kohdekaupungin on osallistuttava toimintaan. –Kaupunkipyöräjärjestelmä voi onnistua vain, jos kunta itse osallistuu samalla sekä pyöräväylien että pysäköintiratkaisujen kehittämiseen. Tampereella on ollut Visit Tampereen omistamia kaupunkipyöriä, joita on vuokrattu lähinnä turisteille päivä kerrallaan. Pyörien on määrä olla käytössä myös ensi kesänä. Laajaa kaupunkipyöräjärjestelmää on pohdittu myös Tampereelle. Esimerkiksi pormestariohjelmassa pyöristä mainitaan, sillä ne helpottaisivat ratikkaan siirtymistä. Tampereen kaupunki laatii nyt ohjeistusta siitä, millä ehdoin yritykset voisivat tuoda pyöräjärjestelmiä Tampereelle. Ohjeistuksen myötä Tampereelle voisi tulla myös täysin yksityisten yritysten ylläpitämiä järjestelmiä. Ohjeistuksen ja sääntöjen valmistuminen tulee helpottamaan kaupunkipyörätoimijoiden kanssa käytäviä mahdollisia neuvotteluja. Helsingin kaupunkipyöräjärjestelmää on kehuttu suuresti. Siitä vastaa Helsingin kaupunkiliikenne ja Espoon kaupunki. Järjestelmän toteuttaa CityBike Finland Oy ja kumppanina on Alepa. Helsingissä pyörille on kiinteät telineet.